Kegyelem nektek és békesség Istentől a mi Atyánktól és az Úr Jézus Krisztustól! Ámen

Ézs 1, 12-17  
*12Ki kívánja tőletek, hogy eljöjjetek, hogy megjelenjetek előttem, és tapossátok udvaromat? 13Ne hozzatok többé hazug áldozatot, még a füstjét is utálom! Újhold, szombat, ünnepi összejövetel? Nem tűröm együtt a bűnt és az ünneplést! 14Újholdjaitokat és ünnepeiteket gyűlölöm én, terhemre vannak, fáraszt elviselni. 15Ha felém nyújtjátok kezeteket, eltakarom előletek a szemem; bármennyit is imádkoztok, nem hallgatlak meg benneteket, hiszen a kezetekhez vér tapad! 16Mossátok tisztára magatokat! Vigyétek el szemem elől gonosz tetteiteket! Ne tegyetek többé rosszat, 17tanuljatok meg jót cselekedni! Törekedjetek igazságra, térítsétek jó útra az erőszakoskodót! Védjétek meg az árvák igazát, képviseljétek az özvegy peres ügyét!*

Krisztusban tisztuló Gyülekezet!

Hetvened vasárnapja van, a böjtelő időszaka kezdődik el ma. Még a 40 napos böjt előtt, úgymond a Húsvétra készülő időszak előtt járunk, mint ahogy a naptár szerint is, még a tavasz előtt, még a télben, még a tavaszi nagytakarítás és helyreállítás előtt.

Mai alapigénben Isten üzenete azonban elég erőteljesen szólal meg és valóban megérezhetjük belőle, hogy itt állunk a böjt küszöbén. Ahogy olvastam az igét az a jelenet jutott eszembe, ahogy a Família Kft című sorozatban Esztergályos Cecília karaktere jellegzetesen azt mondja: „Eddig, eddig, eddig vagyok.”.   
Bár ezek a szavak nem hangoznak el alapigénkben, de nagyon hasonló az összkép, ahogyan azt olvassuk: „nem tűröm, gyűlölőm, terhemre vannak, fáraszt elviselni”.   
Nem ismeretlen számunkra sem ez az állapot, mikor már úgy jól az asztalra csapnánk. Én is voltam már így, mikor egy ifi táborban a fiatalok a közös beszélgetést hangzavarrá változtatták a keresztbe-kasba társalgásukkal és a nyugodt hang, kedves figyelemfelhívás úgy tűnt, hogy teljesen süket fülekre talál. Én is az asztalra csaptam és bizony egyből hallóvá lettek fülek.  
Isten is az asztalra csap és rászól az Ő népére, hogy hallgasson el végre és a zűrzavar helyett figyeljen végre Rá. Ha pedig ma magunkra nézünk, a saját harsogó életünkre, akkor úgy hiszem indokoltnak tűnik ez az Ézsaiás próféta korában elhangzó asztalra csapás, hogy visszahangozzon végre számunkra is, talán kissé meg is rémítsen, de leginkább felrázzon, felébresszen az Úr hangja. Ma minket is végre kizökkentsen a hangzó ige: „*16Mossátok tisztára magatokat! Vigyétek el szemem elől gonosz tetteiteket! Ne tegyetek többé rosszat,”*.

Tisztára mosni. A héten a parókián fúrással és véséssel járó munkálatok folytak és bizony szállt és megtelepedett mindenen ez a finom szemcséjű por, amit bizony nem könnyű kitakarítani, teljesen eltávolítani a lakásból.   
A hamis áldozataink, az öncélú tetteink és tervezéseink, a magamutogatásunk, a kegyelmet elfeledő és megtagadó gondolataink, az istentelen pillanataink, a bűneink pora is pont ilyen. A mindennapok munkái, feladatai, terhei mellett, valahogy szépen felkavarodik és rárakódik, megtelepszik a mi életünkön, a mi hitünkön is. Bizony sokszor észre se vesszük rögtön, vagy el is fogadjuk, vagy csak belenyugszunk, hogy ott a sarokban, vagy a könyvek és emléktárgyak mögött – ahol annyira nem is látszik – ott megtelepednek a bűn szemcséi. Az életünk rejtettnek hit zugaiban helyet adunk az istentagadásnak. Csakhogy a por nem marad a sarokban, a rejtett zugokban, hanem folyton kavarog, ott a hétköznapjainkban, minden mozdulatunk és minden szavunk levegőjébe ott lesz. És tapasztaljuk is, hogy ott van folyamatosan, ahogyan a fizikai pornál is, mert bizony egyre jobban kaparja a torkot és egyre inkább folytogat. Az ember azonban valahogy ilyenkor se mondja ki önmaga számára, hogy: *Elég volt! Meg kell tisztulnom az utolsó porszemcsétől is!* – hanem csak tovább krákog és fuldoklik és próbál úgy tenni, mintha az ő életében minden rendben volna.   
Ez az a helyzet, amikor az Úr azt mondja !helyettünk!: *Elég volt!* Így olvastuk: „*13Ne hozzatok többé hazug áldozatot, még a füstjét is utálom! Újhold, szombat, ünnepi összejövetel? Nem tűröm együtt a bűnt és az ünneplést!”*.

Azt szoktuk mondani – sokszor elég egyoldalúan hangoztatva -, hogy az Úr kegyelme végtelen és Ő mindenkit ezzel a békességgel hív, szólít meg. Most mégis azt láthatjuk, hallhatjuk, hogy Ő maga mondja a 15. versben: „*15Ha felém nyújtjátok kezeteket, eltakarom előletek a szemem; bármennyit is imádkoztok, nem hallgatlak meg benneteket, hiszen a kezetekhez vér tapad!”*. Akkor tehát mégsem szól felénk az a minden értelmet meghaladó kegyelem? Istennél úgymond betelt a pohár és most mégis azt mondja, hogy: *Ember, majd tárgyalunk, ha végre megváltoztál!* ?

Nem, nem ez a helyzet. Nem a kegyelem lett hiánycikké, tűnt el úgymond a mennyei bolt polcairól. Hanem mivel senki sem kereste, senki sem akart a kosarába belőle, így szépen hátra került a raktárba. Hiszen, ha mi, az Isten népe nem kiáltunk a kegyelem után éhezve, akkor ez egyértelmű jelzés, hogy mást kell elénk helyezzen az Úr. Akkor inkább ott találjuk a polcokon a törvény tükrét, az ítélet ostorát és a megtérést harsogó ébresztőórát.   
Az Úr nem büntetni kezd könyörtelenül, hanem azt helyezi elénk, aminek helyet hagytunk még az életünkben, amit képesek vagyunk még meghallani. Az a bizonyos „asztalra-csapás”.  
A mi mennyei Atyánk nem hagy minket ott a bajban, a mélységben, csak annyit mond, hogy ha a hit számodra csak vallásos pótcselekvéssé válik – a gyakorlatban és lelki értelemben is -, akkor ezzel a fajta „kapcsolattal” Ő nem tud és nem akar mit kezdeni. Az ilyen hit már nem istentisztelet, nem élő kapcsolat, csak ócska színjáték. Isten és önámítás, de semmi egyéb. Ebben pedig nem akar partner lenni, asszisztáló fél, az Úr. Ő ezen kívül, ezen felül található csak meg.

Ilyenkor szokott jönni részünkről az ígérgetés: majd megváltozom, jobb leszek. És feltesszük a kérdést: mit kell tennem?  
Talán úgy tűnhet, hogy a megugrandó szintet jelzi a 17. vers, amely az ökumenikus imahét címigéje is volt: „*tanuljatok meg jót cselekedni! Törekedjetek igazságra, térítsétek jó útra az erőszakoskodót! Védjétek meg az árvák igazát, képviseljétek az özvegy peres ügyét!”*.   
De ez nem valamiféle vallási minimum, amit így tételesen teljesítened kell, hogy aztán majd az Úr szóba álljon veled. Ez egy érzékeny, jól behangolt lázmérő inkább, ami jelzi a betegséged. Ami megmutatja neked azt is, ha csak egy tized fokkal térsz el, fordulsz el az Úrtól. Hiszen mikre mutat, illetve kérdez rá?   
Jó – azaz az Isten akaratába simuló – cselekvésre. Igazságra törekvésre – ami nem az én, hanem az Úr igazságát jelenti. Az erőszakoskodó jó útra térítésére, azaz nem legyőzni, földbe döngölni a másikat, hanem az Úrhoz vezetni. Megvédeni az árvák igazát és képviselni az özvegy peres ügyét - azaz odaállni az Istentől megtapasztalt szeretettel és szolgáló akarattal az embertárs mellé, akárki is legyen.   
Mi a közös ezekben? Mi az alapja mindezeknek?   
Az Úrral való élő, igazi – nem csak tessék-lássék – kapcsolat. Ő tehát nem azt mondja, hogy elhagy: az asztalra csapott és többé már nem törődik veled, hanem felszólít, hogy végre halld meg Őt és csak az Ő kegyelmét keresd és vágyd!  
Tisztulj meg minden mástól! Ahogyan már idéztem is alapigénkből: „*Mossátok tisztára magatokat!”*.   
A bűnnek a porát, az istentelen élet kosszemcséit azonban nem lehet csak úgy lemosni. Egy igazi tisztítószer, egy valódi oldószer szükséges a bűneinkkel szemben: Krisztus. Mit üzen tehát mai igénk?   
Tanulj meg Krisztussal, egyedül Krisztus által élni! Ne jó ember, ne átlagos, ne hatalmas akarj lenni, hanem keresztény. Azaz Krisztust követő, Krisztus által tiszta. Ha ezt nem érdemnek, hanem Istentől vágyott és kapott örömnek fogod megélni, akkor többé nem a hamis vallásgyakorlat, hanem a kegyelem fogja uralni az életed. Ámen!